รฟท. ประกาศปรับแผนการเดินรถในเส้นทางสายใต้ ช่วงระหว่างสถานียะลา – สุไหงโกลก เป็นการชั่วคราว
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย หรือ รฟท. เปิดเผยถึงเหตุคนร้ายใช้อาวุธปืนลอบยิงขบวนรถเร็วที่ 171 (กรุงเทพ – สุไหงโกลก) ขณะทำขบวนถึงหลักกิโลเมตรที่ 1068/9-16 ระหว่างสถานีบาลอ - รือเสาะ จังหวัดนราธิวาส เมื่อเวลา 12.22 น. วันที่ 4 สิงหาคมที่ผ่านมาว่า จากการตรวจสอบไม่มีผู้โดยสาร หรือเจ้าหน้าที่ได้รับบาดเจ็บ หรือเสียชีวิตจากเหตุการณ์ มีเพียงหัวรถจักรดีเซลได้รับความเสียหายและหม้อน้ำรถจักรรั่ว จนไม่สามารถทำขบวนต่อไปได้ จากเหตุการณ์ที่เกิดขึ้นส่งผลให้ขบวนรถในเส้นทางสายใต้ล่าช้า กว่ากำหนดเวลาเดิม การรถไฟฯ จึงมีความจำเป็นต้องปรับเปลี่ยนแผนการเดินรถ ในระหว่างวันที่ 5 -7 สิงหาคมนี้ โดยขบวนรถด่วนพิเศษที่ 37/38 และขบวนรถเร็วที่ 172 /172  (กรุงเทพ - สุไหงโกลก - กรุงเทพ) มีเดินเฉพาะ กรุงเทพ – ยะลา – กรุงเทพ โดยให้ผู้โดยสารที่มีตั๋วโดยสารขบวนรถด่วนพิเศษที่ 38 และขบวนรถเร็ว และขบวนที่ 172 สามารถเดินทางกับขบวนรถท้องถิ่นที่ 464 จากสุไหงโกลก และสถานีรายทางมาขึ้นขบวนรถที่สถานียะลาส่วนขบวนรถพิเศษขนส่งสินค้าที่ 985/986 กรุงเทพ-สุไหงโกลก-กรุงเทพ มีเดินเฉพาะ กรุงเทพ – ยะลา – กรุงเทพ สำหรับประชาชนที่ซื้อตั๋วโดยสารล่วงหน้าของขบวนรถดังกล่าว หากไม่ประสงค์จะเดินทาง สามารถติดต่อขอคืนเงินค่าตั๋วโดยสารได้ที่สถานีรถไฟทุกแห่งทั่วประเทศ หรือสอบถามข้อมูลเพิ่มเติมได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง